b'\n_START_ARTICLE_\nMichael Sweet\n_START_SECTION_\nTausta\n_START_PARAGRAPH_\nMichael Sweet tunnetaan korkeasta, melodisesta laulu\xc3\xa4\xc3\xa4nest\xc3\xa4\xc3\xa4n. H\xc3\xa4nen \xc3\xa4\xc3\xa4nialansa on noin kolme ja puoli oktaavia. Sweet kykenee eritt\xc3\xa4in korkeisiin kirkaisuihin, joita h\xc3\xa4n esitt\xc3\xa4\xc3\xa4 sek\xc3\xa4 levyill\xc3\xa4 ett\xc3\xa4 liven\xc3\xa4. Niit\xc3\xa4 on muun muassa kappaleissa "Soldiers Under Command", "Makes Me Wanna Sing", "To Hell with the Devil", "In God We Trust" ja "The Way". Sweet aloitti muusikon uransa 5-vuotiaana soittamalla kitaraa ja alkoi laulaa 12-vuotiaana. H\xc3\xa4n opetteli my\xc3\xb6s soittamaan rumpuja, pianoa ja bassokitaraa. Sweet tuli uskoon 1970-luvun puolessa v\xc3\xa4liss\xc3\xa4 TV-evankelista Jimmy Swaggartin TV-l\xc3\xa4hetyksen my\xc3\xb6t\xc3\xa4vaikuttamana, olkoonkin, ett\xc3\xa4 Swaggart tuomitsi Stryperin kaltaisten toiminnan 1980-luvulla.\n_START_SECTION_\nStryperin huippuvuodet (1983\xe2\x80\x931991)\n_START_PARAGRAPH_\n1980-luvun alussa Sweet perusti veljens\xc3\xa4 Robertin kanssa Roxx Regime -nimisen yhtyeen. B\xc3\xa4ndi aloitti triona ja Sweet oli yhtyeen ainoa kitaristi lauluvastuun lis\xc3\xa4ksi. My\xc3\xb6hemmin Oz Fox tuli yhtyeen toiseksi kitaristiksi. Kristillisen her\xc3\xa4tyksen kokeneet b\xc3\xa4ndin j\xc3\xa4senet halusi pyhitt\xc3\xa4\xc3\xa4 yhtyeen Jumalan k\xc3\xa4ytt\xc3\xb6\xc3\xb6n, jolloin he vaihtoivat nimens\xc3\xa4 Stryperiksi (Salvation Through\xc2\xa0Redemption, Yielding Peace, Encouragement and Righteousness). Yhtye tuli tunnetuksi ensimm\xc3\xa4isen\xc3\xa4 suuren suosion saaneena kristillisen\xc3\xa4 metallib\xc3\xa4ndin\xc3\xa4, joka toi vaihtoehdon maallisille ja satanistisille sanoituksille._NEWLINE_Michael Sweet toimi yhtyeen laulajana, kitaristina ja biisintekij\xc3\xa4n\xc3\xa4 yhtyeen suosion huippuvuosina 1980-luvulla. T\xc3\xa4ll\xc3\xb6in my\xc3\xb6s muu yhtye osallistui biisintekoon ja Robert Sweet toimi yhtyeen keulahahmona. Yhtye julkaisi viisi albumia, mutta 90-luvulle tultaessa yhtyeen suosio alkoi laskea muiden aikalaisten hevib\xc3\xa4ndien mukana.\n_START_SECTION_\nSoolouralle (1992\xe2\x80\x932000)\n_START_PARAGRAPH_\nMichael Sweet j\xc3\xa4tti Stryperin vuonna 1992 ja siirtyi soolouralle. H\xc3\xa4nen soolojulkaisunsa edustavat kevyemp\xc3\xa4\xc3\xa4, Bon Jovin ja Bryan Adamsin tyylist\xc3\xa4 rockia. H\xc3\xa4nen \xc3\xa4\xc3\xa4nitti demon vuonna 1992, joka julkaistiin my\xc3\xb6hemmin otsikolla Unstryped, ja sis\xc3\xa4lsi muutamia h\xc3\xa4nen Stryperille s\xc3\xa4velletyiksi tarkoittamiaan kappaleita. Vuonna 1994 Sweet julkaisi ensimm\xc3\xa4isen t\xc3\xa4yspitk\xc3\xa4n albuminsa nimell\xc3\xa4 Michael Sweet. Levylt\xc3\xa4 julkaistiin kolme musiikkivideota kappaleista "Ain\'t No Safe Way", "All This And Heaven Too" ja "Someday". Levy\xc3\xa4 myytiin yli 300\xc2\xa0000 kappaletta. _NEWLINE_Seuraava albumi Real julkaistiin vuonna 1995 ja se toi Sweetille Dove Award -ehdokkuuden. Levy oli astetta akustisempaa kuin ensimm\xc3\xa4inen soololevy._NEWLINE_Kolmannesta levyst\xc3\xa4\xc3\xa4n Truthista Sweet julkaisi ensin demo-version vuonna 1998 ja uuden version osittain erilaisella kappalelistalla vuonna 2000. T\xc3\xa4ll\xc3\xa4 levyll\xc3\xa4 Sweet palasi j\xc3\xa4lleen rokimpaan tyyliin l\xc3\xa4hestyen Stryperin musiikillista raskaustasoa.\n_START_SECTION_\nStryperin paluu (2000\xe2\x80\x932005)\n_START_PARAGRAPH_\n2000-luvun vaiheessa pidettiin kaksi Stryper-messutapahtumaa ja 2001 yhtye saatiin esiintym\xc3\xa4\xc3\xa4n suosituille kristillisille Cornerstone-festareille. Vuonna 2003 Michael Sweet teki virallisesti paluun yhdess\xc3\xa4 Stryperin kanssa Amerikan kiertueen my\xc3\xb6t\xc3\xa4 ja vuonna 2005 Stryper julkaisi uuden levyn Reborn. Reborn oli alun perin tarkoitettu Sweetin soolotuotannoksi, mutta jo levytetty albumi \xc3\xa4\xc3\xa4nitettiin uudestaan Stryperi\xc3\xa4 varten ja julkaistiin sen nimiss\xc3\xa4. Levy poikkesi kuitenkin tyylist\xc3\xa4, josta Stryper oli tullut tunnetuksi ollen enemm\xc3\xa4n numetal-vaikutteista rockia kitarasoolojen ja harmoonisten laulujen loistaessa poissaolollaan.  _NEWLINE_Stryperin paluun j\xc3\xa4lkeen Michael Sweet on toiminut yhtyeen keulahahmona, biisintekij\xc3\xa4n\xc3\xa4 ja tuottajana lauluosuuksien ja kitaravastuun lis\xc3\xa4ksi.\n_START_SECTION_\nSoolouran jatko, Boston ja muut tuotannot (2006\xe2\x80\x93)\n_START_PARAGRAPH_\nYhtyeen paluusta huolimatta Sweet on jatkanut my\xc3\xb6s soolouraansa ja julkaisi vuonna 2006 levyn Him, joka sis\xc3\xa4lsi uudelleen s\xc3\xa4vellettyj\xc3\xa4 ja sovitettuja virsi\xc3\xa4. T\xc3\xa4ll\xc3\xa4 albumilla Sweetin tuotanto oli j\xc3\xa4lleen hieman kevyemp\xc3\xa4\xc3\xa4 kuin aiempi rock-tuotanto. Viel\xc3\xa4 kevyemm\xc3\xa4ll\xc3\xa4, klassisella linjalla jatkoi Touched-albumi (2007), joka sis\xc3\xa4lsi Stryper-balladeiden uudelleensovitusten lis\xc3\xa4ksi tunnettuja rakkauslauluja. Levy on omistettu Michaelin vaimolle Kyle Sweetille, joka sairasti munasarjasy\xc3\xb6p\xc3\xa4\xc3\xa4.  _NEWLINE_Vuonna 2007 Bostonin laulajan Brad Delpin kuollessa Michael Sweeti\xc3\xa4 pyydettiin laulamaan ja soittamaan muisto-/hyv\xc3\xa4ntekev\xc3\xa4isyyskonserttiin. Konsertin piti olla Bostonin viimeinen, mutta Sweeti\xc3\xa4 pyydettiin j\xc3\xa4\xc3\xa4m\xc3\xa4\xc3\xa4n ja h\xc3\xa4n toimi  esikuvab\xc3\xa4ndins\xc3\xa4 keikkakokoonpanossa aina vuoteen 2011 asti._NEWLINE_Stryper palasi takaisin l\xc3\xa4hemm\xc3\xa4s alkuper\xc3\xa4ist\xc3\xa4 tyyli\xc3\xa4\xc3\xa4n Murder by Pride -albumillaan. T\xc3\xa4ll\xc3\xa4 levyll\xc3\xa4 Sweet toimi levyn tuottajana ja biisintekij\xc3\xa4n\xc3\xa4, lukuun ottamatta "Peace of Mind" Bostonin cover-kappaletta, joka julkaistiin my\xc3\xb6s singlen\xc3\xa4. Samana vuonna 2009 yhtye juhli my\xc3\xb6s 25-vuotisjuhliaan ja maailmankiertue ulottui Suomeen asti tammikuussa 2010. _NEWLINE_2011 Stryper julkaisi The Covering -albumin, jossa yhtye coveroi esikuvayhtyeidens\xc3\xa4 kappaleita. Levyn tuottajana toimi j\xc3\xa4lleen Sweet. _NEWLINE_Vuosi 2013 oli tuottelias Stryperille ja Sweetille. Yhtye julkaisi ensin Second Coming -albumin, joka sis\xc3\xa4lt\xc3\xa4\xc3\xa4 uudelleen\xc3\xa4\xc3\xa4nitettyj\xc3\xa4 kappaleita Stryperin suosituimmilta levyilt\xc3\xa4. Syksyll\xc3\xa4 ilmestyi Sweetin tuottama uusi albumi No More Hell to Pay, jolla Stryper palasi musiikillisille juurilleen. Marraskuussa tallennettiin viel\xc3\xa4 konsertti legendaarisessa Sunset Stripin Whiskey A Go Go -keikkapaikassa CD/DVD julkaisua varten, joka julkaistiin 2014. _NEWLINE_Vuonna 2014 Sweet palasi j\xc3\xa4lleen soolotuotannon pariin julkaissen j\xc3\xa4lleen rokimman I\'m Not Your Suicide -levyn, joka l\xc3\xa4hentelee Stryperin tyyli\xc3\xa4.  _NEWLINE_2015 h\xc3\xa4n perusti entisen Dokkenin kitaristin George Lynchin kanssa Sweet & Lynch -kokoonpanon ja julkaisi Only to Rise -albumin. Yhtyeess\xc3\xa4 on my\xc3\xb6s entisi\xc3\xa4 j\xc3\xa4seni\xc3\xa4 White Lionista, Megadethist\xc3\xa4, Whitesnakesta ja Foreignerista ollen n\xc3\xa4in er\xc3\xa4\xc3\xa4nlainen superyhtye._NEWLINE_Stryper palasi Fallen-albumilla 2015. Sweet istui j\xc3\xa4lleen tuottajan paikalla.  _NEWLINE_2016 ilmestyi Sweetin selke\xc3\xa4sti raskain sooloalbumi One Sided War._NEWLINE_Vuonna 2017 Sweet on ty\xc3\xb6st\xc3\xa4nyt sek\xc3\xa4 Sweet & Lynchille ett\xc3\xa4 Stryperille uutta albumia. H\xc3\xa4n on toiminut my\xc3\xb6s teini-ik\xc3\xa4isen hevimuusikkotyt\xc3\xb6n, Moriah Formican, tuottajana.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nMichael Sweet oli naimisissa Kyle Sweetin kanssa ja h\xc3\xa4nell\xc3\xa4 on kaksi lasta. Kyle menehtyi sy\xc3\xb6p\xc3\xa4\xc3\xa4n 5. maaliskuuta 2009. T\xc3\xa4m\xc3\xa4n j\xc3\xa4lkeen h\xc3\xa4n avioitui Lisa Champagnen (nyk. Champagne-Sweet) kanssa.'